สรุปประวัติ TESCO เจ้าของเทสโก้ โลตัส
“กองให้สูง และขายให้ถูก” ประโยคนี้เป็นปรัชญาการทำธุรกิจของอาสาสมัครสงครามโลก  คุณ Jack Cohen ที่กลายมาเป็นผู้ก่อตั้งแบรนด์ค้าปลีกระดับโลก TESCO   รู้หรือไม่ว่าในวันแรกของร้าน TESCO มีรายได้ 4 ปอนด์ ในขณะที่ปัจจุบัน TESCO มีรายได้ 55,900 ล้านปอนด์หรือ 2.34 ล้านล้านบาท  เรื่องราวของอาสาสมัครคนนี้เป็นอย่างไร  ลงทุนแมนจะเล่าให้ฟัง
4 ก.ย. 2561

สรุปประวัติ TESCO เจ้าของเทสโก้ โลตัส / โดย ลงทุนแมน
“กองให้สูง และขายให้ถูก” ประโยคนี้เป็นปรัชญาการทำธุรกิจของอาสาสมัครสงครามโลก 
คุณ Jack Cohen ที่กลายมาเป็นผู้ก่อตั้งแบรนด์ค้าปลีกระดับโลก TESCO
รู้หรือไม่ว่าในวันแรกของร้าน TESCO มีรายได้ 4 ปอนด์ ในขณะที่ปัจจุบัน TESCO มีรายได้ 55,900 ล้านปอนด์หรือ 2.34 ล้านล้านบาท
เรื่องราวของอาสาสมัครคนนี้เป็นอย่างไร 
ลงทุนแมนจะเล่าให้ฟัง
120 ปีก่อน..
คุณ Jack Cohen ถือกำเนิดขึ้นในครอบครัวช่างตัดเย็บเสื้อผ้าชาวยิวในกรุงลอนดอน ประเทศอังกฤษ
คุณ Cohen เริ่มเรียนหนังสือที่ London County Council จนกระทั่งในวัย 14 ปี เขาเริ่มต้นทำงานโดยการเป็นช่างฝึกงาน ที่ร้านตัดเย็บของคุณพ่อของเขา
ในวัย 19 ปี คุณ Cohen อาสาสมัครเข้าร่วมกองทัพสหราชอาณาจักร โดยรับหน้าที่ผลิตผ้าใบและบอลลูนผ้าสำหรับเครื่องบิน
ระหว่างหน้าที่การงานในกองทัพปีที่ 2 คุณ Cohen อยู่ในเหตุการณ์เรือล่มบริเวณเมืองอเล็กซานเดรีย ประเทศอียิปต์ แต่สามารถเอาชีวิตรอดออกมาได้..
หลังจากนั้น คุณ Cohen ถูกส่งกลับประเทศอังกฤษเพราะเป็นไข้มาลาเรีย และถูกปลดประจำการพร้อมกับชัยชนะของฝ่ายสัมพันธมิตร ในสงครามโลกครั้งที่ 1
จากทหารสงครามกลับมายังบ้านเกิด คุณ Cohen จึงเริ่มธุรกิจของตนเองขึ้น..
เขานำเบี้ยเลี้ยงจากการเป็นทหารในสงครามโลกมาตั้งตัวโดยการเปิดร้านขายของชำ ย่านอีสต์เอนด์ กรุงลอนดอน
วันแรกที่ร้านของคุณ Cohen 
ตั้งแต่เช้าถึงเย็น เขาขายของได้ 4 ปอนด์ กำไร 1 ปอนด์..
คุณ Cohen เริ่มติดต่อคู่ค้าทางธุรกิจเพื่อต่อรองราคา และเริ่มคิดว่าสินค้าที่ผลิตเอง จัดจำหน่ายเองจะทำให้ขายได้ในราคาที่ถูกลง ทำให้ยอดขายมากขึ้น กำไรจะมากขึ้นด้วย
พอเรื่องเป็นแบบนี้ คุณ Cohen จึงเริ่มต้นสร้างแบรนด์ชาโดยนำใบชาจากซัพพลายเออร์ T.E.  Stockwell (Thomas Edward Stockwell) มาผลิตเป็นชาของเขาเองในชื่อ TESCO Tea
TESCO TEA เกิดมาจากตัวอักษรหลักจากชื่อซัพพลายเออร์ T E S และ นามสกุลของคุณ Cohen คือ C O ออกมาเป็น TESCO
5 ปีต่อมาหลังจากแบรนด์ TESCO TEA ติดตลาดและเริ่มเป็นที่รู้จัก
คุณ Cohen เปิดร้านขายของแห่งใหม่บริเวณตอนเหนือของกรุงลอนดอนชื่อว่า TESCO โดยขายสินค้าในชีวิตประจำวัน และแบรนด์ชา TESCO TEA
หลังจากประกอบกิจการมา 13 ปี คุณ Cohen จึงจัดตั้งบริษัท Tesco Stores ขึ้น รวมถึงการสร้างสำนักงานใหญ่และออกแบบคลังกระจายสินค้าเป็นของตนเอง..
ไม่หยุดเพียงแค่นี้ คุณ Cohen ได้รับโอกาสจากผู้แทนจำหน่ายสินค้าหลายรายจากสหรัฐอเมริกาให้เข้าร่วมงานต่างๆ เรื่องนี้ทำให้คุณ Cohen นำแนวคิดทางธุรกิจจากทวีปอเมริกามาประยุกต์ใช้
Self-service เป็นรูปแบบร้านขายของ ที่คุณ Cohen เห็นว่าเหมาะสมกับคนอังกฤษจึงได้ออกแบบ และวิเคราะห์ว่ารูปแบบนี้มีส่วนทำให้กิจการมีกำไรมากขึ้นจากการลดต้นทุนผลิต รวมถึงต้นทุนการจำหน่าย
ไม่ถึง 10 ปีหลังจากการนำเสนอรูปแบบร้านขายของแบบใหม่ บริษัท Tesco Stores สามารถเข้าไประดมทุนในตลาดหลักทรัพย์ลอนดอนและเปลี่ยนชื่อไปเป็น Tesco Stores (Holding) ที่ราคาหุ้นละ 25 เพนนี
หลังจากการระดมทุนในตลาดหุ้น คุณ Cohen ได้ขยายกิจการออกไปหลายสาขาทั่วสหราชอาณาจักร และเริ่มเข้าซื้อกิจการเชนร้านค้าต่างๆ
ปี 1957 TESCO ซื้อกิจการร้าน Williamson’s shop 19 สาขา 
ปี 1959 TESCO ซื้อกิจการร้าน Harrow Stores outlets 200 สาขา
ปี 1960 TESCO ซื้อกิจการร้าน Irwins shops 212 สาขา เริ่มขายเสื้อผ้าและเครื่องใช้ไฟฟ้า
ปี 1964 TESCO ซื้อกิจการร้าน Charles Phillips shops 97 สาขา
แม้ว่าธุรกิจทั่วโลกกำลังทรุดตัวลง
คุณ Cohen กลับนำแนวคิดกองสินค้าให้มาก และขายให้ถูกมาปรับใช้เพื่อจับตลาดเศรษฐกิจที่ไม่ดี และเริ่มผลิตสินค้าแบรนด์ TESCO เอง บริษัทจึงสามารถลดราคาให้ต่ำกว่าแต่ยังมีกำไร
พร้อมกับคติที่ใช้กระตุ้นพนักงานขายของบริษัท คือ YCDBSOYA ย่อมาจาก You Can’t Do Business Sitting On Your Arse แปลว่า คุณไม่สามารถทำธุรกิจหากคุณนั่งอยู่เฉยๆ..
สิ่งเหล่านี้ทำให้ TESCO สามารถยืนหยัดต่อสู้กับทุกวิกฤตเศรษฐกิจมาได้จนปัจจุบัน และสามารถขยายกิจการออกไปได้อีก
ปี 1987 TESCO ซื้อกิจการซูเปอร์มาร์เก็ต Hillards 40 สาขาราคา 11,000 ล้านบาท
ปี 1994 TESCO ซื้อกิจการ William Low 57 สาขาและริเริ่มเปิด TESCO Clubcard (Loyalty Card) สำหรับสมาชิกเพื่อให้สิทธิพิเศษสำหรับลูกค้าประจำ
ปัจจุบัน TESCO ขยายกิจการไปกว่า 13 ประเทศ เปิดให้บริการกว่า 6,809 สาขา พร้อมกับพนักงาน 476,000 คน
ปี 2017 รายได้ 2.34 ล้านล้านบาท กำไร 53,760 ล้านบาท
สำหรับในประเทศไทย TESCO เข้าซื้อหุ้น โลตัส ซูเปอร์เซ็นเตอร์จากกลุ่มซีพี และกลายมาเป็นผู้ถือหุ้นใหญ่ TESCO Lotus จดทะเบียนในชื่อ บริษัท เอก-ชัย ดีสทริบิวชั่น ซิสเทม จำกัด
ปี 2017 บริษัทนี้มีรายได้ 170,408 ล้านบาท กำไร 9,628 ล้านบาท
แปลว่า ใน 1 วัน TESCO Lotus มีรายได้ 467 ล้านบาท กำไรวันละกว่า 26 ล้านบาท..
ถึงแม้ว่ารายได้ของ TESCO Lotus ในประเทศไทยจะมีสัดส่วนเพียง 7% ของรายได้ TESCO ทั้งหมด แต่ถ้าดูกำไรในประเทศไทยจะมีสัดส่วนมากถึง 18% ซึ่งน่าจะเรียกได้ว่ากิจการของ TESCO ในประเทศไทย ถือว่ามีความสำคัญไม่น้อยเลยทีเดียว
เรื่องที่น่าสนใจอีกเรื่องสำหรับ TESCO คือ นักลงทุนในตำนานอย่าง วอเร็น บัฟเฟตต์ ก็เคยซื้อหุ้นของบริษัทนี้เช่นกัน
อย่างไรก็ตาม เมื่อ 4 ปีก่อน วอเร็น บัฟเฟตต์ ออกมาประกาศตัดสินใจเทขายหุ้น TESCO ทิ้งกว่า 245 ล้านหุ้นเพราะผิดหวังในผลประกอบการ
ประกอบกับมีการตรวจพบว่ามีการตกแต่งบัญชีของบริษัท โดยมีผู้บริหารระดับสูงมีส่วนร่วมอยู่ด้วย ส่งผลให้ราคาหุ้น TESCO ตกลงมาเกือบ 50% ในปีเดียว
ปิดท้ายด้วยข้อมูลที่น่าสนใจ
ถึงแม้ว่าหุ้น TESCO จะตกลงมามากในช่วงที่ผ่านมา
แต่ถ้าหากเราซื้อหุ้น TESCO 100,000 บาทในวันที่บริษัทของคุณ Cohen เริ่มระดมทุนในตลาดหลักทรัพย์เมื่อปี 1947 หรือเมื่อ 71 ปีที่แล้ว
ปัจจุบันหุ้น TESCO จะมีมูลค่า 102 ล้านบาท ก็เท่านั้นเอง..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
[9516].